บลจ.ทิสโก้ชวนซื้อหุ้นจีน-ทองลดภาษี
บลจ.ทิสโก้ แนะลงทุน LTF-RMF  ช่วงโค้งสุดท้ายของปี ชูตลาดหุ้นจีน-ทองคำ แจ๋ว พร้อมรับโปรโมชั่นส่งท้ายปี
8 ธ.ค. 2554

บลจ.ทิสโก้ แนะลงทุน LTF-RMF  ช่วงโค้งสุดท้ายของปี ชูตลาดหุ้นจีน-ทองคำ แจ๋ว พร้อมรับโปรโมชั่นส่งท้ายปี
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้  เปิดเผยว่า บลจ.ทิสโก้ได้เตรียมผลิตภัณฑ์กองทุนหุ้นระยะยาว (LTF) และกองทุนรวมเพื่อการเลี้ยงชีพ (RMF) พร้อมโปรโมชั่นหลายรายการให้แก่ลูกค้า ขณะที่ TISCO Wealth ซึ่งเป็นบริการที่ปรึกษาทางการเงินและการลงทุนครบวงจรแนะนำลงทุน LTF และ RMF ที่ลงทุนในหุ้นแถบเอเชียโดยเฉพาะจีนและกองทุน RMF ที่ลงทุนในทองคำ 
"จีนมีพื้นฐานทางเศรษฐกิจที่แข็งแกร่ง และเป็นแรงหลักในการขับเคลื่อนเศรษฐกิจโลก ปัญหาเงินเฟ้อได้ผ่านจุดสูงสุดไปแล้ว  ทำให้การลงทุนในหุ้นจีนมีความน่าสนใจมากที่สุด โดยสัดส่วนราคาต่อกำไร(พีอี) ในปีหน้าจะอยู่ที่ 8 เท่า ส่วนทองคำในระยะยาวราคาทองคำน่าจะปรับตัวเพิ่มสูงขึ้นไปได้อีก เนื่องจากยังมีความต้องการในตลาดอย่างต่อเนื่อง"นายธีรนาถ กล่าว
นอกจากนี้ได้จัดโปรโมชั่นพิเศษเอาใจผู้ลงทุนในกองทุน LTF และ RMF ในช่วงโค้งสุดท้ายของปี เมื่อลงทุนทุกๆ 12,000 บาทในกลุ่มกองทุนหุ้นต่างประเทศ ได้แก่ กองทุนเปิด ทิสโก้ ไชน่า อินเดีย เพื่อการเลี้ยงชีพ และ กองทุนเปิด ทิสโก้ เอเชีย แปซิฟิก เอ็กซ์ เจแปน เพื่อการเลี้ยงชีพ เงินลงทุนทุกๆ 30,000 บาทในกลุ่มกองทุนหุ้น ผสม และทองคำ ได้แก่ กองทุนเปิด ทิสโก้ หุ้นระยะยาว, กองทุนเปิด ทิสโก้ หุ้นระยะยาวปันผล, กองทุนเปิด ทิสโก้ หุ้นทุนเพื่อการเลี้ยงชีพ, กองทุนเปิด ทิสโก้ พลทรัพย์เพื่อการเลี้ยงชีพ และ กองทุนเปิด ทิสโก้ โกลด์ ฟันด์ เพื่อการเลี้ยงชีพ 
สำหรับเงินลงทุนทุกๆ 50,000 บาทในกลุ่มกองทุนตราสารหนี้ ได้แก่ กองทุนเปิด ทิสโก้ ตราสารหนี้มั่นคงเพื่อการเลี้ยงชีพ และ กองทุนเปิด ทิสโก้ ตราสารหนี้เพื่อการเลี้ยงชีพ จะได้รับบัตรกำนัลเซ็นทรัลฟรีทันที มูลค่า 100 บาท โดยไม่จำกัดจำนวนสูงสุด ตั้งแต่วันนี้ จนถึง 31 ม.ค. 55 นี้
ล่าสุดบริษัทยังเพิ่มช่องทางการชำระค่าหน่วยลงทุนผ่านบัตรเครดิตของธนาคารซิตี้แบงก์ และธนาคารกสิกรไทย ณ สาขาของธนาคารทิสโก้ 17 แห่งในกรุงเทพฯ  โดยไม่เสียค่าธรรมเนียมใดๆ